Kvinnegruppa Ottar

Bakgrunn

Kvinnegruppa Ottar oppstod som en utbrytergruppe fra Kvinnefronten i 1991, etter flere års strid dels om den tradisjonelle tilknytningen til ml-bevegelsen og dels om synet på porno. Det konkrete bruddet ble utløst av uenighet om aksjonsformer i pornokampen og hva som skulle regnes som pornografi. Kvinnefronten hadde siden 1970-årene brukt visning av grove pornofilmer offentlig som aksjonsform, utfra en tanke om at pornoen skulle skremme og opprøre publikum, omtalt som «porno mot porno». Fra slutten av 1980-årene kom ledelsen i Kvinnefronten frem til at visning av grov pornofilm skadet de prostituerte og var moralsk uforsvarlig, og mente også at det synet på porno som organisasjonen hadde stått for var for snevert og puritansk, og at organisasjonen ikke burde bekjempe mildere former for erotikk. Den nye linjen skapte store stridigheter, og rundt 30 deltagere forlot landsmøtet i Kvinnefronten i 1991 i protest mot vedtak som ble fattet. Den tapende fløyen, som mente at visning av grov porno var en effektiv aksjonsform og ønsket å fortsette med dette, og som også var uenig i en oppmykning av hva som skulle regnes som porno, brøt da ut og dannet Kvinnegruppa Ottar 15. februar 1991 i Stavanger.

Kvinnegruppa Ottars historie fra 1991

Kvinnegruppa Ottar laget et minimumsprogram i 5 punkter, der de erklærte seg som en radikal, feministisk organisasjon som ville slåss mot porno og prostitusjon, forsvare abortloven, kjempe for kvinners økonomiske kår og drive internasjonal solidaritet. Det oppsto utbrytergrupper fra Kvinnefronten i Stavanger, Oslo og Bergen, som etterhvert tilsluttet seg Kvinnegruppa Ottar slik at Kvinnegruppa Ottar ble en nasjonal organisasjon.
Høsten 1995 ble den første landssamlinga avholdt i Oslo, der det ble vedtatt felles program og vedtekter. Før dette drev gruppene feministisk politikk noe uavhengig av hverandre, med aktivisme, aksjoner og politiske saker.
I 1997 førte prostitusjonstrafikken i Finnmark og Barentsregionen til dannelsen av Nettverk i nord mot prostitusjon og vold, som Kvinnegruppa Ottar tok initiativ til.
I 2011 feiret organisasjonen at de var 20 år. Det feiret de blant annet ved å invitere Henning Mankell på et møte på litteraturhuset for å snakke om Elise Ottesen Jensen. De inviterte også den amerikanske professoren, feministen og anti-pornoaktivisten Gail Dines til et åpent møte om pornokulturen.
Etter innføringen av sexkjøpsloven i 2008 har organisasjonen rettet fokus mot blant annet stripping og pornokultur. Høsten 2011 leverte gruppen i Oslo over 300 underskrifter til bystyret i Oslo i et innbyggerinitiativ om å stenge strippeklubbene i Oslo. Forslaget ble nedstemt av bystyret.
I 2012 startet Kvinnegruppa Ottar kampanjen Stopp Pornokulturen, som en norsk gren av amerikanske Stop Porn Culture, som ble dannet av Gail Dines.
I 2016 feiret Kvinnegruppa Ottar at de var 25 år. Feiringen fant sted i Oslo, med blant annet mottakelse hos ordfører Marianne Borgen og demonstrasjon mot strippeklubber gjennom Oslos gater.

Organisering

Ottar har grupper i Oslo og Stavanger, og enkeltmedlemmer over hele landet og i Sverige og Danmark. Høyeste organ er et landsmøte som møtes hvert annet år.
Mellom landsmøtene ledes organisasjonen av et landsstyre som blant annet gir ut magasinet Ottar og er ansvarlig for nettstedet. Landsstyret består av Asta Håland og Randi Mobæk fra Rogaland, Ane Stø og Barbro Svensson fra Oslo. Disse ble valgt for landsmøteperioden 2016–2018. Ane Stø ble valgt til leder på landsmøtet i 2009, og ble gjenvalgt på landsmøtene i 2012, 2014 og 2016.
Ottar er åpen for alle kvinner som slutter seg til organisasjonens politiske program. Støttemedlemskap er åpent for både kvinner og menn.